Thin Lizzy (άλμπουμ)

Το Thin Lizzy είναι το πρώτο άλμπουμ του ιρλανδικού ροκ συγκροτήματος Thin Lizzy, που κυκλοφόρησε στις 30 Απριλίου 1971. Το άλμπουμ ακολούθησε το EP, New Day, του οποίου η ηχογράφηση και η παραγωγή έγινε από τον Νικ Τόμπερ στα Στούντιο Decca στις 14-17 Ιουνίου 1971 και κυκλοφόρησε στις 20 Αυγούστου. Τα τραγούδια από το EP συμπεριλήφθηκαν σε μεταγενέστερες εκδόσεις του άλμπουμ.

 Παρασκήνιο και ηχογράφηση 
Το φθινόπωρο του 1970, οι Μπράιαν Τούιτ και Πίτερ Μπάρντον ανέλαβαν την διοίκηση των Thin Lizzy. Ο Λάινοτ είπε στον Τούιτ: «Έχουμε δώδεκα τραγούδια αυτή τη στιγμή που θα χαρούμε να ηχογραφήσουμε». Αφού άκουσε μερικά από τα τραγούδια, ο Τούιτ προσπάθησε να βρει μια δισκογραφική συμφωνία για το συγκρότημα. Δεδομένου ότι είχε καλή φιλία με τον Φρανκ Ρότζερς, υπεύθυνο A&R της Decca Records, προσπάθησε να κανονίσει μια συναυλία για τους Thin Lizzy και έναν άλλο από τους καλλιτέχνες του, τον τραγουδιστή της soul, Ντιτς Κάσιντι. Ο Κάσιντι δεν είχε την κανονική του μπάντα, και έτσι ο Τουίτ έβαλε τους Thin Lizzy σε αυτή τη θέση.

Αφού είδε την εμφάνιση των Thin Lizzy στο Zhivago Club στις 12 Νοεμβρίου 1970, ο Φρανκ Ρότζερς έδειξε ενδιαφέρον για αυτούς αντί για τον Κάσιντι και τους πρόσφερε ένα δισκογραφικό συμβόλαιο με την Decca. Ωστόσο, ο Ρότζερς πρότεινε επίσης μια ακόμη συναυλία για άλλα μέλη της Decca πριν υπογράψει συμβόλαιο. Αυτή τη φορά το συγκρότημα ερμήνευσε το πρωτότυπο υλικό του. Το "Look What The Wind Blew In" ήταν ένα από τα τραγούδια που τράβηξε την προσοχή του Ρότζερς. Στη συνέχεια, ο Τούιτ ταξίδεψε στο Λονδίνο για να συναντήσει τον επικεφαλής του τμήματος A & R της Decca, Ντικ Ρόου. Τα έγγραφα συντάχθηκαν στις 12 Νοεμβρίου 1970 και την πρώτη ημέρα του Δεκεμβρίου, η Decca υπέγραψε επίσημα ένα μονοετές συμβόλαιο ηχογράφησης με τους "Tin Lissy", με δυνατότητα επέκτασης της συμφωνίας για δύο ακόμη περιόδους του ενός έτους, τον Σεπτέμβριο του 1971 και του 1972. Έτσι, δεσμεύτηκαν να παραδώσουν τρία άλμπουμ στην εταιρεία. Η προκαταβολή ήταν 500 λίρες, ενώ ακόμα 500 λίρες θα καταβάλλονταν όταν θα ολοκληρώνονταν άλμπουμ.
αριστερά|μικρογραφία|Πρώην τοποθεσία του ξενοδοχείου Clifton Grange, στο Γουάλεϊ Ρέιντζ του Μάντσεστερ, το οποίο ανήκε στη μητέρα του Λάιοντ, Φιλομίνα, από το 1966 έως το 1980 και υπήρξε η έμπνευση για πολλά τραγούδια, συμπεριλαμβανομένου του ομώνυμου, Clifton Grange Hotel 
Οι Thin Lizzy έφυγαν από την Ιρλανδία μετά το τέλος μιας απογευματινής συναυλίας στις 3 Ιανουαρίου του 1971 στο Afton Club στο Νταντόλκ, για να ξεκινήσουν την ηχογράφηση του άλμπουμ τους στα Στούντιο Decca του Λονδίνου. Ενώ βρίσκονταν στον δρόμο τους για το Λονδίνο, ο Λάινοτ συνάντησε τον Τζον Πιλ και τον σύστησε στους Thin Lizzy. Μέσα στους επόμενους δέκα μήνες, ο Πιλ θα έκλεινε το συγκρότημα για μια ηχογράφηση στην εκπομπή του στο Radio 1, στις 12 Οκτωβρίου 1971. Το συγκρότημα έκλεισε έναν ξενώνα στους Sussex Gardens για να μείνει κατά τη διάρκεια της ηχογράφησης του άλμπουμ. Η δουλειά ξεκίνησε το πρωί της Δευτέρας και τελείωσε το βράδυ της Παρασκευής. Ο Μπράιαν Ντάουνι λέει: «Σηκωνόμασταν στις εννέα το πρωί, [πηγαίναμε] στο στούντιο, παίζαμε από τις δέκα ή και δεκάμισι μέχρι τις οκτώ ή τις εννέα, μετά σταματούσαμε και επιστρέφαμε στον ξενώνα. Μετά το κάναμε ξανά, για όλη την εβδομάδα». Σύμφωνα με τον μάνατζερ του συγκροτήματος, Μπράιαν Τούιτ, ενώ συνεργαζόταν με τον παραγωγό Σκοτ Ίνγκλις, ο Λάινοτ τσακώθηκε μαζί του για τον ήχο του μπάσου: «Ο Φίλιπ τσακώθηκε λίγο μαζί του επειδή ο Σκοτ ήθελε να χαμηλώσει το μπάσο. Έφτασε μέχρι το σημείο που ήμουν στην αίθουσα ελέγχου και ο Σκοτ θα έλεγε: "Κατέβα κάτω και πες στον μπασίστα να χαμηλώσει". Δεν χρησιμοποιούσε το [talkback] μικρόφωνο επειδή ο Φιλ δεν το έκανε ούτως ή άλλως. Έτσι έλεγα στον Φίλιπ: "Ο Γενειοφόρος θέλει να χαμηλώσεις το μπάσο", και αυτός έλεγε: "Πες σε αυτόν τον γαμημένο Γιάνκη να πάει να χαθεί". Ήξερε πολύ καλά ότι το μικρόφωνο θα ήταν ανοιχτό.» 

Ο Έρικ Μπελ εξήγησε ότι το συγκρότημα ήταν μαστουρωμένοι κατά τη διάρκεια όλης της διαδικασίας ηχογράφησης και ότι δεν θυμάται τίποτα από τις ηχογραφήσεις, αλλά θυμάται τον Σκοτ Ίνγκλις να δίνει στο συγκρότημα σακούλες με χόρτο: «Ήμασταν μόνιμα υπό την επήρεια αλκοόλ. Ο Σκοτ Ίνγκλις ήταν αυτός ο χαρούμενος Αμερικανός, ένας ωραίος, μεγαλόσωμος τύπος. Είχε αυτή την τεράστια σακούλα με χόρτο σε ένα από τα συρτάρια του στούντιο. Το έβγαλε έξω, το πέταξε στο τραπέζι και είπε: "Πάρτε, παιδιά!". Αυτό ήταν όλο. Δεν θυμάμαι πραγματικά να ηχογράφησα το πρώτο άλμπουμ. Δεν ήξερα τίποτα μέχρι το τέλος του δίσκου, ήταν απλώς μια ομίχλη. Το να καπνίζουμε λίγο χόρτο και να παίζουμε μουσική πήγαιναν χέρι-χέρι για εμάς. Ήμασταν απλώς αυτό το είδος συγκροτήματος εκείνη την εποχή. Φαινόταν να δουλεύει για εμάς, παίρναμε ιδέες. Υπήρχαν πολλά πράγματα σε αυτό το άλμπουμ που ήταν εντελώς αυτοσχεδιασμένα.» 

 Υποδοχή 
Ο Εντουάρντο Ριβαντάβια, σε μια αναδρομική κριτική για το AllMusic, περιέγραψε το άλμπουμ ως «απροσδόκητα απαλό» και έγραψε ότι πολλά τραγούδια ακούγονται «μπερδεμένα και ημιτελή». Ωστόσο, περιέγραψε το "Look What the Wind Blew In" ως «υπόδειξη για όσα θα ακολουθήσουν» και ότι το επιπλέον κομμάτι "Dublin" από το EP, με τίτλο "New Day" περιείχε «τους πρώτους σπουδαίους στίχους του Λάινοτ».  Ο Καναδός δημοσιογράφος Μάρτιν Ποπόφ εκτίμησε την πειραματική γεύση του άλμπουμ «αντλώντας κυρίως blues μη metal επιρροές» και βρήκε τις συνθέσεις «εκπληκτικά καλογραμμένες, πολύ ιρλανδικές, πολύ συγκινητικές».

 Καλλιτεχνική επιμέλεια 
Σύμφωνα με τον συντονιστή του εξωφύλλου του δίσκου της Decca, Τζον Σλέιτερ, ο Φιλ Λάινοτ ήρθε στο γραφείο του για να συζητήσει σχετικά με το εξώφυλλο του άλμπουμ και να εξηγήσει τις ιδέες του: «Η πρώτη του ιδέα ήταν ένα φλεγόμενο χέρι να βγαίνει από έναν φρεσκοσκαμμένο τάφο! Δεν τον ενδιέφερε να το κάνει με μια πινελιά κινουμένων σχεδίων, έπρεπε να είναι πραγματική ζωή.» Τελικά κατέληξαν σε ένα θέμα αμερικανικού αυτοκινήτου, αλλά δεν κατάφεραν να βρουν το κατάλληλο αυτοκίνητο, οπότε τελικά επέλεξαν μια φωτογραφία υπερευρυγώνια του προβολέα ενός «Vauxhall Victor ή κάτι τέτοιο». Η έλλειψη επικοινωνίας μεταξύ της Decca και των Thin Lizzy είχε ως αποτέλεσμα το εξώφυλλο του άλμπουμ να εμφανίζει αρχικά λάθος το όνομα του συγκροτήματος, εμφανίζοντάς το ως: "Tin Lizzy".

Ο Φίλιπ Τάπσφιλντ του Τμήματος Τέχνης της Decca θυμάται: «Ένας από τους εσωτερικούς καλλιτέχνες μας, ο Ντέιβιντ Άνστι, σχεδίασε το εξώφυλλό τους. Μάλιστα, έφτιαξε το εξώφυλλο με το όνομα "Tin Lizzy" αντί για "Thin Lizzy". Η Decca προσπάθησε να πείσει το συγκρότημα να αλλάξει το όνομά του αντί να επαναληφθεί ο σχεδιασμός του εξώφυλλου, αλλά η άρνηση του συγκροτήματος είχε ως αποτέλεσμα την αναβολή της κυκλοφορίας του άλμπουμ για μια εβδομάδα, ενώ το εξώφυλλο διορθωνόταν. Ο μάνατζερ του συγκροτήματος, Τεντ Κάρολ, δήλωσε επίσης ότι ένας άλλος σχεδιαστής, ο Γουόλτ ΜακΓκουάιρ της Decca American, σχεδίασε διαφορετικό εξώφυλλο για την κυκλοφορία του άλμπουμ στις ΗΠΑ, το οποίο πλέον αποτελεί συλλεκτικό αντικείμενο. Το εξώφυλλο του αμερικανικού άλμπουμ δείχνει ένα μίνι καρτούν μοντέλο ενός Ford Model T (γνωστού και ως Tin Lizzie) να οδηγεί πάνω από ένα γυμνό γυναικείο ισχίο, ενώ το πίσω μέρος διαθέτει διάφορες φωτογραφίες του συγκροτήματος, συμπεριλαμβανομένης μιας φωτογραφίας τραβηγμένη με υπερευρυγώνιο φακό που τραβήχτηκε στο Δουβλίνο το φθινόπωρο του 1970, από τον φωτογράφο Ρόι Έσμοντ, μαζί με μερικές λήψεις που τραβήχτηκαν στο στούντιο.

 Λίστα κομματιών 


 Επεξεργασμένη και εκτεταμένη έκδοση 
Στις 11 Οκτωβρίου 2010, κυκλοφόρησε μια νέα επεξεργασμένη και εκτεταμένη έκδοση του Thin Lizzy. Αυτή η έκδοση περιλαμβάνει τα ακόλουθα επιπλέον κομμάτια:

 Προσωπικό 
Thin Lizzy

 Φιλ Λάινοτ – φωνητικά, μπάσο, ακουστική κιθάρα
 Έρικ Μπελ – κύρια και ρυθμική κιθάρα, δωδεκάχορδη κιθάρα
 Μπράιαν Ντάουνι – ντραμς, κρουστά

Επιπλέον μουσικοί

 Ιβόρ Ρέιμοντ – mellotron στο "Honesty Is No Excuse"
 Έρικ Ρίξον – πλήκτρα στο "The Farmer"
 Γκάρι Μουρ – επιπλέον κιθάρες, πλήκτρα στα κομμάτια 16–19
 Μιτζ Γιούρε – επιπλέον φωνητικά, κιθάρες στα κομμάτια 16–19

Παραγωγή

 Σκοτ Ίνγκλις – παραγωγός
 Νικ Τόμπερ – παραγωγός
 Πίτερ Ρίνστον – μηχανικός
 Ρόι Έσμοντ – φωτογραφία
 Ντέιβιντ Άντσι – σχεδιασμός εξωφύλλου
 Γουόλτ ΜακΓκουάιρ – σχεδιασμός εξωφύλλου

 Παραπομπές 

Κατηγορία:Άλμπουμ των Thin Lizzy
Κατηγορία:Άλμπουμ του 1971